CELEX: 32021R1972
Language: lt
Date: 2021-08-11 00:00:00
Title: Komisijos deleguotasis reglamentas (ES) 2021/1972 2021 m. rugpjūčio 11 d. kuriuo Europos Parlamento ir Tarybos reglamentas (ES) 2021/1139, kuriuo nustatomas Europos jūrų reikalų, žvejybos ir akvakultūros fondas ir iš dalies keičiamas Reglamentas (ES) 2017/1004, papildomas nustatant tam tikrų žvejybos ir akvakultūros produktų žvejyba, auginimu, perdirbimu ir prekyba užsiimančių atokiausių regionų veiklos vykdytojų patiriamų papildomų išlaidų apskaičiavimo kriterijus

2021 11 15   
               
               
                  LT
               
               
                  Europos Sąjungos oficialusis leidinys
               
               
                  L 402/1
               
            
         KOMISIJOS DELEGUOTASIS REGLAMENTAS (ES) 2021/1972
         2021 m. rugpjūčio 11 d.
         kuriuo Europos Parlamento ir Tarybos reglamentas (ES) 2021/1139, kuriuo nustatomas Europos jūrų reikalų, žvejybos ir akvakultūros fondas ir iš dalies keičiamas Reglamentas (ES) 2017/1004, papildomas nustatant tam tikrų žvejybos ir akvakultūros produktų žvejyba, auginimu, perdirbimu ir prekyba užsiimančių atokiausių regionų veiklos vykdytojų patiriamų papildomų išlaidų apskaičiavimo kriterijus
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2021 m. liepos 7 d. Europos Parlamento ir Tarybos reglamentą (ES) 2021/1139, kuriuo nustatomas Europos jūrų reikalų, žvejybos ir akvakultūros fondas ir iš dalies keičiamas Reglamentas (ES) 2017/1004 (1), ypač į jo 36 straipsnio 6 dalį,
         kadangi:
         
                     (1)
                  
                  
                     pagal Reglamento (ES) 2021/1139 24 straipsnį Europos jūrų reikalų, žvejybos ir akvakultūros fondo (toliau – EJRŽAF) lėšomis gali būti remiamas papildomų išlaidų, kurias patiria tam tikrų žvejybos ir akvakultūros produktų žvejyba, auginimu, perdirbimu ir prekyba užsiimantys Sutarties 349 straipsnyje nurodytų atokiausių Sąjungos regionų veiklos vykdytojai, kompensavimas;
                  
               
                     (2)
                  
                  
                     pagal Reglamento (ES) 2021/1139 35 straipsnį atitinkama valstybė narė kiekvieno atokiausio regiono papildomų išlaidų kompensacijos apskaičiavimo metodiką turėtų aprašyti tame straipsnyje nurodytame veiksmų plane;
                  
               
                     (3)
                  
                  
                     Komisijai pagal Reglamento (ES) 2021/1139 36 straipsnio 6 dalį suteikiami įgaliojimai priimti deleguotuosius aktus, kuriais nustatomi papildomų išlaidų, patirtų dėl atitinkamiems regionams būdingų sunkumų, apskaičiavimo kriterijai;
                  
               
                     (4)
                  
                  
                     siekiant visiems susijusiems regionams sudaryti darnias ir vienodas sąlygas ir išvengti papildomų išlaidų kompensacijos permokų, būtina nustatyti papildomų išlaidų, patirtų dėl atokiausiems Sąjungos regionams būdingų sunkumų, apskaičiavimo kriterijus. Bendrais taikytinais kriterijais turėtų būti užtikrinta, kad visuose susijusiuose regionuose būtų taikomas vienodas papildomų išlaidų apskaičiavimo metodas;
                  
               
                     (5)
                  
                  
                     produktų ar produktų kategorijų orientacinės išlaidos, kurias patiria veiklos vykdytojai žemyninėje valstybės narės arba Sąjungos teritorijos dalyje ir kurių pagrindu nustatomos papildomos išlaidos, turėtų būti nustatytos itin kruopščiai siekiant išvengti kompensacijos permokų;
                  
               
                     (6)
                  
                  
                     kai kurių produktų arba produktų kategorijų atveju žemyninėje susijusios valstybės narės teritorijos dalyje nėra palyginimo kriterijų arba matavimo vienetų. Tokiais atvejais orientacinė norma, kurios pagrindu apskaičiuojamos papildomos išlaidos, turėtų būti nustatyta palyginant su lygiaverčio produkto ar lygiavertės produktų kategorijos išlaidomis, kurias patiria veiklos vykdytojai žemyninėje Sąjungos teritorijos dalyje;
                  
               
                     (7)
                  
                  
                     atsižvelgiant į skirtingas prekybos sąlygas atokiausiuose regionuose, į laimikio ir žuvų išteklių būklės svyravimus bei rinkos paklausą, reikėtų leisti atitinkamoms valstybėms narėms pačioms nustatyti žvejybos ir akvakultūros produktus arba produktų kategorijas, už kuriuos gali būti mokamos kompensacijos, taip pat didžiausius jų kiekius ir kompensacijos sumų dydžius iš bendros kiekvienai valstybei narei skiriamos sumos;
                  
               
                     (8)
                  
                  
                     valstybės narės turėtų nustatyti tokį kompensacijos sumos dydį, kad būtų galima tinkamai kompensuoti papildomas išlaidas, patiriamas dėl atokiausiems regionams būdingų sunkumų, ir kad būtų išvengta kompensacijos permokų. Dėl to nustatant kompensacijos sumą taip pat reikėtų atsižvelgti į kitas viešosios intervencijos rūšis, įskaitant valstybės pagalbą, apie kurią pranešta pagal Sutarties 108 straipsnio 3 dalį ir Reglamento (ES) 2021/1139 37 straipsnį, darančias poveikį papildomų išlaidų dydžiui;
                  
               
                     (9)
                  
                  
                     siekiant užtikrinti vienodą papildomų išlaidų pateikimo būdą, papildomas išlaidas būtina nurodyti remiantis gyvojo svorio tonomis, kaip nustatyta Tarybos reglamente (EB) Nr. 1224/2009 (2) ir Komisijos įgyvendinimo reglamente (ES) Nr. 404/2011 (3), kuriais nustatomi perdirbtų žuvų produktų pateikimo formų kodai ir šviežių žuvų ir šviežių sūdytų žuvų svorio perskaičiavimo koeficientai, Europos Sąjungoje naudojami laikomų ar perdirbtų žuvų svoriui perskaičiuoti į žuvų gyvąjį svorį laimikio kontrolės tikslais;
                  
               
                     (10)
                  
                  
                     siekiant užtikrinti greitą šiuo reglamentu numatytų priemonių taikymą – kadangi pagal Europos Parlamento ir Tarybos reglamento (ES) 2021/1060 (4) 63 straipsnio 2 dalį nuo 2021 m. sausio 1 d. išlaidas jau galima finansuoti iš EJRŽAF – šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje,
                  
               PRIĖMĖ ŠĮ REGLAMENTĄ:
         
            1 straipsnis
            Šiuo reglamentu nustatomi papildomų išlaidų, kurias Reglamento (ES) 2021/1060 63 straipsnio 2 dalyje nustatytu tinkamumo finansuoti laikotarpiu patyrė tam tikrų žvejybos ir akvakultūros produktų žvejyba, auginimu, perdirbimu ir prekyba užsiimantys Sutarties dėl Europos Sąjungos veikimo 349 straipsnio pirmoje pastraipoje nurodytų atokiausių Sąjungos regionų veiklos vykdytojai dėl tiems atokiausiems regionams būdingų sunkumų, apskaičiavimo kriterijai.
         
         
            2 straipsnis
            
               1.   1 straipsnyje nurodytos papildomos išlaidos apskaičiuojamos atskirai kiekvienai toliau nurodytai veiklos rūšiai:
               
                           a)
                        
                        
                           žvejybai;
                        
                     
                           b)
                        
                        
                           auginimui;
                        
                     
                           c)
                        
                        
                           perdirbimui;
                        
                     
                           d)
                        
                        
                           prekybai.
                        
                     
            
               2.   Papildomos su kiekviena 1 dalyje nurodyta veiklos rūšimi susijusios išlaidos apskaičiuojamos pagal išlaidų punktus kiekvienam produktui arba produktų kategorijai, kuriuos valstybė narė nustatė tinkamais kompensuoti.
            
            
               3.   Papildomų išlaidų suma nustatoma bet kokiam konkrečiam išlaidų punktui kaip išlaidų, kurias veiklos vykdytojai patyrė atitinkamuose atokiausiuose regionuose (atėmus iš jų bet kokios rūšies viešąją intervenciją, turinčią poveikį papildomų išlaidų dydžiui), ir panašių išlaidų, kurias veiklos vykdytojai patyrė žemyninėje atitinkamos valstybės narės dalyje, skirtumas.
            
            
               4.   Papildomų išlaidų suma išlaidų punktams, susijusiems su produktais arba produktų kategorijomis, kurioms žemyninėje valstybės narės teritorijos dalyje palyginimo kriterijai ar matavimo vienetai nėra nustatyti, nustatoma palyginant su panašiomis lygiaverčių produktų ar produktų kategorijų išlaidomis, kurias patiria veiklos vykdytojai žemyninėje Sąjungos teritorijos dalyje.
            
            
               5.   Apskaičiuojant papildomų išlaidų sumą atsižvelgiama į bet kokios rūšies viešąją intervenciją, įskaitant bet kokią valstybės pagalbą, apie kurią pranešta pagal Sutarties 108 straipsnio 3 dalį ir Reglamento (ES) 2021/1139 37 straipsnį.
            
         
         
            3 straipsnis
            
               1.   Apskaičiuojant papildomų išlaidų sumą remiamasi tik išlaidomis, susidarančiomis dėl atokiausiems regionams būdingų sunkumų.
            
            
               2.   Apskaičiuojant papildomų išlaidų sumą remiamasi vidutinėmis metinėmis užregistruotomis kainomis.
            
            
               3.   Papildomų išlaidų suma nurodoma eurais už gyvojo svorio toną, o prireikus visi bendrą papildomų išlaidų sumą sudarantys išlaidų komponentai perskaičiuojami eurais už gyvojo svorio toną. Šiuo tikslu taikomi Įgyvendinimo reglamento (ES) Nr. 404/2011 XIII ir XIV prieduose nustatyti perskaičiavimo koeficientai.
            
         
         
            4 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. rugpjūčio 11 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 247, 2021 7 13, p. 1.
         
            (2)  2009 m. lapkričio 20 d. Tarybos reglamentas (EB) Nr. 1224/2009, nustatantis Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantis reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantis reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (OL L 343, 2009 12 22, p. 1).
         
            (3)  2011 m. balandžio 8 d. Komisijos įgyvendinimo reglamentas (ES) Nr. 404/2011, kuriuo nustatomos išsamios Tarybos reglamento (EB) Nr. 1224/2009, nustatančio Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, įgyvendinimo taisyklės (OL L 112, 2011 4 30, p. 1).
         
            (4)  2021 m. birželio 24 d. Europos Parlamento ir Tarybos reglamentas (ES) 2021/1060, kuriuo nustatomos bendros Europos regioninės plėtros fondo, „Europos socialinio fondo +“, Sanglaudos fondo, Teisingos pertvarkos fondo ir Europos jūrų reikalų, žvejybos ir akvakultūros fondo nuostatos ir šių fondų bei Prieglobsčio, migracijos ir integracijos fondo, Vidaus saugumo fondo ir Sienų valdymo ir vizų politikos finansinės paramos priemonės taisyklės (OL L 231, 2021 6 30, p. 159).